Ole Sohn (SF), 2004-04-30:
Jeg vil dog godt lige indledningsvis komme med en enkelt bemærkning til Dansk Folkeparti, jeg tror nemlig, at der er tale om en misforståelse, for jeg er fuldstændig enig med Dansk Folkeparti i, at det er kvalifikationerne, der skal afgøre, om folk får arbejde.
Der er ikke nogen, der skal have arbejde før på bekostning af andre.
Det er vi fuldstændig enige i.
Det, der er det store problem for mange indvandrere og flygtninge, er, at de ikke i nær samme grad som danskere har et socialt netværk, der gør, at de kommer i forbindelse med de jobåbninger, som danskere ville gøre, fordi de kender nogen, der kender nogen, som kender én, der har forbindelse til en jobåbning.
Det er lige nøjagtig her, problemet ligger.
Hvorfor har de så ikke det?
Ja, det er bl.a., fordi de ikke har det samme sociale netværk, som danskerne har, og ofte i kraft af de sociale forhold, de har med dårlig økonomi, starthjælp, som jo gør, at de bliver isoleret endnu mere end tidligere, og det gør det endnu værre.
Boligghettoerne gør også, at de bliver isolerede.
For at hjælpe dem ud af den isolation, som et flertal har været med til at skabe, kunne handlingsplaner være et middel, sådan at de kommer frem til stregen til jobsamtaler, og der skal de naturligvis bedømmes på lige fod med andre ansøgere uden skelen til hudfarve, højde, tykkelse, eller hvad det nu ellers måtte være.
Men det, der er problemet i dag, er, at de ikke har de muligheder, den ligestilling er der ikke.
Så i virkeligheden er det ikke et spørgsmål om, at nogle skal have forrang frem for andre, men at der skal skabes et grundlag, som gør, at de kommer i nærheden af jobåbninger på lige fod med danske borgere.
Jeg er selvfølgelig glad for, at Venstre udtaler sig positivt, men som jeg skrev: Positivt, men streg streg streg.
Så kommer men'erne.
Jeg vil dog gerne sige til det med, at et forslag skulle skabe fremmedhad, at det bygger også på den misforståelse, at Venstre tror, at vi vil give indvandrere forrang frem for danskere.
Det ønsker vi ikke.
Vi ønsker en ligestilling, og vi skal bringe dem ud over de sociale, isolerende elementer, som jeg beskrev.
Men jeg tror faktisk også, at de fleste har forståelse for, at den bedste måde, man kan blive integreret i det danske samfund - i ethvert samfund - på, er via arbejde, netop fordi vi som punkt et identificerer vores sociale relationer via arbejdet.
For det andet, at det er afgørende for en vellykket integration, at samfundet tilbyder dem lige muligheder
, og for det tredje vil jeg sige, at jeg tror, vi vil kunne undgå en lang række sociale problemer, hvis vi var lidt mere aktive på integrationsområdet ikke bare i ord.
Jeg er meget glad for, at regeringen har fortsat den linje, som blev etableret under den forrige regering, med at lave handlingsplaner, og at vi også via satspuljemidlerne putter penge over til gode, fornuftige initiativer. Men jeg er ret sikker på, at vi er nødt til at tage et skridt længere, og det er med de her handlingsplaner.
Jeg er opmærksom på, at der er et særligt problem i kraft af, at arbejdsløsheden er steget under den her regering, det er jo ikke blevet lettere.
Jo højere arbejdsløshed, der er,
jo sværere er det at lave integrationspolitik.
Det anerkender jeg.
Men netop derfor er der behov for, at vi gør en større indsats, og jeg er ret sikker på, at det vil være til gavn ikke bare for de invandrere, der kommer i arbejde og dermed får nogle sociale netværk, som gør, at deres børn vil få lettere ved at skabe arbejde, men jeg tror faktisk også, at den samlede integration i samfundet vil blive væsentlig bedre ved sådan nogle handlingsplaner.
Socialdemokratiet vil jeg selvfølgelig sige tak for tilsagnet og sige, at vi jo altid kan tage en snak, ikke her fra talerstolen, men sådan i krogene, om, hvem der har ophavsret til hvad.
Det er sådan set for mig underordnet.
Det væsentlige er, at vi har nogle intentioner, som trækker på samme hammel.
Så kan vi ikke få lavet et ordentligt ryk på integrationen under den her regering, så kan vi selvfølgelig, når valget er overstået, og en ny regering træder til.